钦定古今图书集成/明伦汇编/交谊典/第003卷 > 宋何垣西畴常言 > 《交际》
## 钦定古今图书集成/明伦汇编/交谊典/第003卷 > 宋何垣西畴常言 > 《交际》

《交朋》必择胜己者，讲贯切磋，益也；追随游玩，损也。若
佞谀相甘，言不及义，宁独学寡闻，犹可以无悔吝。
勿忌人善，以身取则焉。孳孳不已，恶知其非我有也。
勿扬人过，反躬默省焉。有或类是，亟思悔而速改也。
去其不善而勉进于善，是之谓“善学。”

与刚直人居，心所畏惮，故言必择，行必谨，初若不相
安，久而有益多矣。与柔善人居，意觉和易，然而言必
予赞也，过莫予警也，日相亲好，积尤悔于身而不自
知，损孰大焉？故美味多生疾疢，药石可保长年。
君子之事上也，必忠以敬；其接下也，必谦以和；小人
之奉上也，必谄以媚；其待下也，必傲以忽。媚上而忽
下，小人无常心，故“君子恶之。”